Марк Уебър

Марк Алън Уебър () е австралийски пилот от Формула 1. Роден е на 27 август 1976 в Куинбейн, Нов Южен Уелс в Австралия. Живее в Бъкингамшър, Англия.

Кариера 
Както почти всички пилоти от Формула 1 и Марк започва своята кариера в картинга. Става шампион на Австралия и преминава във Формула Форд. През 1996 година печели Формула Форд. През 2001 се класира първи в Голямата награда на Монако във Формула 3000 и през същата година подписва договор с Мерцедес.

Формула 1

Минарди 

През 2002 година прави дебют във Формула 1 с Минарди в състезанието за Голямата награда на Австралия, завършвайки на 5-о място. Въпреки че не успява повече да влезе в зоната на точките до края на сезона, той е избран за новак на годината във Формула 1 за 2002. Завършва сезона на 16-о място с 2 спечелени точки.

Ягуар

2003 
През 2003 година подписва договор с отбора на Ягуар. През 2003 Уебър постига доста по-приемливи резултати. Три пъти завършва 6-и в състезанията Европа, Франция и Унгария. Също така записва и четири 7-и места в състезанията Испания, Австрия, Канада и Италия. Завършва сезона на 10-о място със 17 точки.

2004 
През 2004 година записва едно 6-о място в Германия, 7-о място в Европа и две 8-и места в Бахрейн и Великобритания. Завършва сезона като 13-и в класирането с актив от 7 точки.

Уилямс

2005 
През новия сезон Уебър вече е състезател на Уилямс. От 19 състезания Марк влиза 10 пъти в зоната на точките, като за първи път в кариерата си се качва на подиума, завършвайки на 3-то място в Монако. Завършва сезона 10-и с 36 спечелени точки.

2006 
Сезон 2006 е много слаб за Уебър. Успява да запише точки едва 3 пъти, завършвайки на 6-о място в Сан Марино и Бахрейн. Завършва на 8-о място в Китай. Приключва сезона на 14-о място с едва 7 записани точки.

Ред Бул

2007 
През 2007 година се състезава за Ред Бул със съотборник Дейвид Култард. Отново обаче не се представя убедително, записвайки едно 3-то място в Европа и две 7-и места в САЩ и Белгия. Завършва сезона на 12-а позиция с 10 точки.

2008 
През 2008 година отново е пилот на Ред Бул като за втора година негов съотборник е Дейвид Култард. През този сезон Уебър се представя малко по-убедително като записва 9 състезания в зоната на точките. От тях се откроява едно 4-то място в Монако. Завършва 11-и в генералното класиране с 21 точки. След края на сезона, на 22 ноември 2008 г., Марк Уебър претърпява инцидент по време на участието си в благотворително спортно мероприятие в Тасмания. 32-годишният австралиец е карал велосипед близо до Порт Артур в южната част на острова, когато го удря лек автомобил. Няма опасност за живота му. Джоф Донохю обяснява, че е твърде рано да се преценява дали травмите могат да се отразят на подготовката на Марк Уебър за сезон 2009 във Формула 1.

2009 
Сезон 2009 е най-добрият в кариерата на Уебър дотогава. Негов съотборник е Себастиан Фетел. През 2009 печели първата си победа във Формула 1 в Германия. До края на сезона записва още една победа в Бразилия, четири 2-ри места и две 3-ти. Постига най-доброто си класиране, завършвайки 4-ти в генералното класиране с 69.5 точки. Заедно с Фетел успяват да класират Ред Бул на 2-ро място при конструкторите.

2010 
През 2010 Уебър прави най-добрия си сезон по отношение на победите, отново съотборник му е Фетел. Успява да победи в четири състезания: Испания, Монако, Великобритания и Унгария. Завършва сезона 3-ти с 242 точки като постига най-добро класиране в кариерата си. Благодарение на постигнатите резултати на Уебър и на Фетел, който става световен шампион, Ред Бул за първи път печели първо място при конструкторите.

2011 
През сезон 2011 Уебър се състезава за Ред Бул пета поредна година. За трети пореден път съотборник му е Себастиан Фетел. През 2011 година Фетел е доста убедителен, въпреки че печели само веднъж и то в последното състезание за сезона в Бразилия. Освен тази победа той записва едно второ място и седем 3-ти. Във всичките 19 състезания Уебър завършва в топ 5 с изключение на едно в Италия, където отпада. Завършва отново на 3-то място в генералното класиране с 258 точки, като това е най-доброто му постижение. Неговият съотборник отново става световен шампион, а Ред Бул завършва на 1-во място при конструкторите за втора поредна година.

2012 
През 2012 година отново със съотборник Фетел не успява да се представи толкова убедително. Записва две победи в Монако и Великобритания. Успява да се качи още два пъти на подиума с едно 2-ро и едно 3-то място. Завършва сезона под номер 6 със 179 точки. За трети пореден път шампион при пилотите става съотборникът му, както и Ред Бул при конструкторите.

Вижте също 
 Пилоти от Формула 1

Източници

Външни препратки 
 Официален сайт

Уебър, Марк